इन इमारतों के तलघर में शोरूम बनाने के लिए जब गहरी खुदाई की जाती है तो पहले उस गहराई में मौजूद भूमिगत जल को ज्यादा हॉर्स पावर के पंप लगा कर बाहर फेंका जाता है ताकि नींव रखने के लिए सूखी जमीन मिल सके। यह जल दोहन एक इमारत के लिए कई-कई दिनों तक चलता है। इससे अंदाजा लगाया जा सकता है कि कितनी बड़ी मात्रा में भूमिगत जल को निकाल कर बर्बाद किया जा रहा है। आश्चर्य इस बात का है कि एक ओर भूमिगत जल के स्तर को बढ़ाने के लिए सरकार ‘वाटर हार्वेस्टिंग’ के लिए पैसा खर्च कर रही है, वहीं दूसरी ओर प्रशासन की नाक तले इस प्रकार के अनुचित और अवैध कार्य हो रहे हैं।